Estoy encantado de que esté usted aquí - Jaureguizar - Galiciae\n26 diciembre 2018 20:29 h.\nalfredo-conde taboa-redonda jaureguizar cidade xardin\nÁS VECES, mentres facemos vida familiar, érgome do sofá violentamente, como se viñera de empezar a Primeira Guerra Mundial. Anuncio á muller que saio «dez minutos. Ela ergue os ollos cara ao desespero. Os anos de matrimonio pásanlle concentrados nun punto pequeno do teito como se fosen un documental sobre a Batalla de Verdún,ese desastre alemán. Volvo dúas horas máis tarde, co pelo axitado e a roupa mal asentada. Ela, que se fia da Teoría da Relatividade cando lle interesa, pregunta por que 10 minutos se dilataron ata 120.\n—Nun bar cunha luz vermella no que hai señoritas que fuman e che tratan de ti.\n—Mentira! Fuches ao periódico!\nEla sabe que non hai día libre que supere sen pensar un xiro que poida mellorar estes textos de Cidade Xardín. Daquela sobrevóame a cabeza unha avioneta que arrastra unha pancarta publicitaria na que está escrita a frase que precisaba. Saio fuxido cara á redacción.\nO mércores fun a Pontevedra porque lle daban un premio a Ricardo Colmenero. Ao entrar nunha cafetería bonita de madeira escura e sombreiros masculinos veu saudarme un señor:\n—Estoy encantado de que esté usted aquí —díxome.\n—Grazas, eu tamén estou contento.\nA entrega do galardón estivo antecedida por unha lección do mestre Xaquín López sobre o xeito no que a información sobre narcotráfico está devaluándose a un making of de Fariña.\nCadroume sentar onda o señor que me saudara. Ao rematar de falar Xaquín, o home virouse e díxome:\n—Grazas, eu tamén —contestei.\nLogo sentín o meu nome. Debía subir ao escenario. Estiven falando un cacho cara a uns señores con garavatas e unhas señoras sobre tacóns. As garavatas e os tacóns son obxectos puntiagudos que me intimidan. Debe de ser unha deformación freudiana.\nA seguir Ricardo Colmenero relatounos como se inventou o Foro El Mundo Ibiza-Formentera para que José María Aznar lle concedese unha entrevista. O xornalista ourensán acabou recibindo ao daquela presidente onda a cantante Massiel erixida en autoridade insular. Ricardo acabou e todos aplaudimos con ganas porque o discurso fora ben divertido. Na transición ao silencio,o señor que estaba ao meu carón bisboume na orella:\n—Estoy encantado de que esté usted aquí.\n—Pois imaxine o contento que estou eu, que marcho con máis cartos dos que traía!\nPara empezar a darlles un uso razoable fun xantar con Alfredo Conde. O escritor alaricano pode ser a persoa máis deostada nesta páxina. Nunha ocasión esqueceu de poñer a outra meixela política e contestoume feramente no Correo Gallego. Foi implacable, pero manexou tan ben as metáforas e deu un ritmo tan vivo ao seu texto que me rendín. Chameino para felicitalo pola calidade dun artigo no que me abrira en canle.\n—Boas, Alfredo. Son Jaureguizar.\n—Badulaque! Como te atreves a chamarme?\nBadulaque. Nunca dei esquecida esa palabra tan bonita. Inclineime un chisco máis ante un autor que escribe tan harmoniosamente e que coñece palabras como ‘badulaque’.\n—É un insulto que teño escoitado na familia —comentoume logo de pedir unha raia á galega no restaurante Rianxo da Praza da Leña.\nSe estou cunha persoa que leu e viaxou máis ca min entrégome a escoitala. Alfredo faloume de Conrad, aborixes australianos e Daniel Barata durante dúas horas. Barata foi o seu sucesor na Consellería de Cultura. En canto sentou no cargo eliminou 67 bolsas que creara Conde para que artistas e escritores se formasen no estranxeiro.\n—Barata explicoume que, con esas bolsas, me creara 2.000 inimigos entre os 1.933 que se presentaran e quedaran fóra, e os 67 que foran escollidos. Estes tiñan que criticar á consellería para deixar patente a súa independencia.\nMentres miraba os aros dourados da cebola que facían de leito ao meu bacallao animei a Alfredo a escribir unhas memorias. Amosouse reticente. Foron moitas as batallas libradas.\n—Deixa disposto que se publiquen cando esteas morto —suxerín.\n—Non quero ser como as patacas, que soamente dan flor despois de que as enterras.\nA cea cadroume tamén en Pontevedra. Como soamente xanto con persoas que escriben ben citeime con Pedro Cuesta. Pedro é grande e afable como un túnel de lavado. Ten vinte libros escritos, pero ningún co seu nome porque traballa para outras persoas. Escribiu unha obra para un médico que levaba o pelo verde e firmaba como El Doctor Amor. O científico descubrira un «revelador» método de curación consistente en acariciar as partes danadas do corpo cunha presada de pirixel.\nFomos a Casa Verdún. Verdún foi unha batalla que iniciaron os alemáns ás 7.15 dunha mañá de febreiro de 1916. Anunciáronse aos franceses coa descarga de artillería máis longa da Primeira Guerra Mundial. Ceamos unhas croquetas e unha grellada de carnes. Pedro case non comeu. Está constantemente liando cigarros coas mans, que son grandes e cremosas como guantes de béisbol.Ignoro para que os lía. Nunca o vin fumar.\nFalamos do seu oficio. Sorprendeume que non exista un Colexio Oficial de Negros Literarios, pero advertiume de que a ética profesional lles obriga a ter «a discrección dun gigoló».\nO maior éxito de vendas de Pedro Cuesta foille encargado por «un reputado ufólogo».\n—Como pode ser reputado un ufólogo?\n—Xa estás cos matices, Jaure.\nA encarga consistiu en redactar douscentos folios sobre un lugar de Segovia no que hai unha porta de enerxía, que é «unha especie de gasolineira para naves espaciais». O ensaio contén todos os elementos que Pedro sabe que debe incluír todo bo manual de especulacións extraterreas: ovnis, arrepiantes secretos que os gobernos do mundo manteñen ocultos, nazis exiliados que seguen facendo o mal,... O delirio que redactou Cuesta inclúe unha batalla entre templarios e extraterrestres.\n—Mira, Pedro, que uns templarios derroten con espadas a unha civilización que constrúe naves espaciais ten delicto, pero que os marcianos baixen en Segovia para rescatar os cadáveres dos compañeiros e leven as lápidas é delirante.\n—E logo? Se vas a Segovia non compras un deses pratos que poñen ‘Estuve en Segovia y me acordé de ti’?


Primagas vai converter Cangas nunha vila con boa enerxía, cun grande evento - Trevisani Agencia de Organización Integral de Eventos\nPrimagas vai converter Cangas nunha vila con boa enerxía, cun grande evento\n13 Febreiro, 2017 Actualidade\nO próximo domingo, 19 de febreiro, Cangas vivirá unha gran festa para celebrar a chegada de Primagas a Galicia, na Explanada de Ojea a partires das 10:30 h.\nO evento contará coa actuación de Isabel Risco, unha degustación de polbo e filloas, actuacións a cargo dos nenos e nenas de Cangas e xogos populares\nA vila de Cangas acollerá o próximo domingo, 19 de febreiro, a Festa Primagas, un evento para presentar e celebrar a chegada de Primagas, empresa especializada en gas que ofrece solucións enerxéticas eficientes e limpas nas zonas non urbanas, a Galicia.\nDe novo, a empresa de organización de eventos Trevisani foi escollida por Primagas para a súa posta en marcha.\nA Festa Primagas, que se celebrará na Explanada de Ojea, tras o Concello de Cangas, a partires das 10:30 h., contará coa actuación cómica de Isabel Risco. Tamén haberá unha degustación de polbo e filloas, inchables para os máis pequenos e xogos populares, entre outras actividades.\nOs puntos fortes da xornada serán as actuacións do grupos folclóricos da zona e demostracións das actividades extraescolares organizadas polas Anpas do municipio.\nToda a recadación conseguida nos postos de comida e bebida irá destinada á Asociación de Pais de Minusválidos Psíquicos do Morrazo (Aspamsim). A Festa Primagas conta coa colaboración do Concello de Cangas.\nPrimagas realizará durante este ano a canalización e distribución de gas natural no Concello de A Guarda.\nEstá previsto que as obras e as primeiras subministracións de Primagas comecen a primeiros de ano.\nPrimagas, con máis de 11.000 clientes en España, está formada por un cadro de persoal de 51 persoas e unha extensa rede de instaladores acreditados repartidos polo territorio español. Ademais, a compañía conta con catro delegacións comerciais en Cataluña, Madrid, País Vasco e Galicia, así como con tres plantas situadas no Porto de Barcelona, Zaragoza e mais Segovia.\nPrimagas e a empresa de organización de eventos Trevisani\nEntre as tarefas levadas a cabo pola empresa de organización de eventos Trevisani para Primagas están:\nProtocolo e relaciones públicas\nAtención no directo\nComunicación e divulgación da empresa en medios galegos\nApoio ao traballo en redes sociais\nComercialización de espazos publicitarios


Carmela Silva: "Esta folga é un canto de igualdade e liberdade para toda a humanidade" | Canal Rías Baixas\nCarmela Silva: “Esta folga é un canto de igualdade e liberdade para toda a humanidade”\nPONTEVEDRA> A Deputación de Pontevedra sumouse ós actos reivindicativos desta xornada. O ente provincial celebrou un acto ás portas da súa sede, onde se deu lectura dun manifesto. A presidenta, Carmela Silva, sentenciou que as mulleres non están dispostas a vivir nun mundo onde non se conte con elas.\nUnhas duascentas persoas, maioritariamente mulleres, protagonizaron diante do Pazo Provincial este acto reivindicativo dentro dunha xornada de folga que é, segundo Carmela Silva, é “necesaria e imprescindible”. Segundo a presidenta provincial, esta folga feminista convocada neste 8M é “un canto de igualdade e liberdade para toda a humanidade”.\nArtigo anteriorDiferentes manifestacións e actos por todo O Salnés reivindican a igualdade entre mulleres e homes\nSeguinte artigoMultitudinaria manifestación das mulleres de Pontevedra\nXuventude convoca unha nova edición do programa ‘Crea 2014’\nO goberno de Cambados levará ao Pleno o peche da atención...


TRAFEGANDO RONSEIS: Tártarus\nAntonio Manuel Fraga vén de nos facer unha proposta máis ca interesante de lectura para o público xuvenil: Tártarus, publicado pola editorial Xerais na súa colección "Fóra de xogo". Un libro que sei que vai gustar ao meu alumnado pero que me vai traer problemas polo final. Tempo ao tempo!\nGústame a proposta porque hai unha dobre historia, a da nena que debe aprender a tocar un instrumento e que aprenderá, pola contra, a amar a historia oral e a quen lla conta, e logo a historia que vén narrada -e tipograficamente sinalada- que nos atrapará na súa aventura. Dúas mozas serán as protagonistas de ambas historias, dúas mozas afoutas e rebeldes que se ven capaces de manexar a súa propia vida.\nGuiomar é unha adolescente que quere practicar o seu deporte favorito e verase obrigada a outros mesteres; esta Guiomar protagonista dunha das historias está contando as súas lembranzas, algo que nos deixa claro ao comezo e antes mesmo do inicio propio da novela e onde afirma que o que imos ler a continuación é o resultado do traballo realizado nuns meses.\nA intrahistoria está protagonizada por Átika, unha nena o suficientemente valente para ir soa a un lugar prohibido para asistir a un concerto, e que se verá mergullada nunha aventura perigosísima con Fuco, un neno da rúa, quen será un excelente compañeiro e que salvará un lugar predestinado á destrución.\nO derradeiro parágrafo do libro promete ao lectorado proseguir novas aventuras.\nNon esquece o autor engadir un "Glosario de termos" para que nos sexa máis doado penetrar nun mundo alleo ao noso, un mundo que por veces está moi preto e outras nada ten que ver co noso coñecemento; asemade, ao comezo de cada capítulo tamén hai un "recorte" de información complementaria (cunha letra tan miúda que a min cústame lela) e que está relacionado co capítulo.\nO libro resulta un exercicio de imaxinación e de lectura prácida. E ao escritor creo que lle queda moito por dicir.


Almudena Arteaga y del Alcázar clausura o VII Ciclo de Conferencias dos Pobos Colombinos - ValmiñorTV\nInicioBAIONAAlmudena Arteaga y del Alcázar clausura o VII Ciclo de Conferencias dos Pobos Colombinos\nEste xoves 11 de abril ás 19:30 horas no Salón Medieval do Parador de Turismo Conde de Gondomar de Baiona, terá lugar a clausura do VII Ciclo de Conferencias dos Pobos Colombinos de España dentro da programación do 526 aniversario da Arribada. A charla correrá a cargo de Almudena Arteaga y del Alcázar co relatorio “María Pita”. A expedición filantrópica da vacina que salvou ao mundo das vexigas (1803-1814).\nAlmudena de Arteaga y del Alcázar (Madrid, 1967), é Académica da Real Academia Hispanoamericana das letras, as artes e as ciencias. É licenciada en Dereito pola Universidade Complutense de Madrid e Diplomada en Xenealoxía, Heráldica e Nobiliaria polo Instituto Salazar y Castro. Deputada conselleira de Deputación da Grandeza de España. Exerceu durante 6 anos a avogacía especializándose en Dereito Civil e Laboral. En 1997 e dado o éxito editorial que supuxo a súa primeira novela “La Princesa de Éboli” colgou a toga para dedicarse en exclusiva á literatura. Desde entón publicou 22 obras. É Premio de Novela Histórica Internacional Alfonso X o Sabio 2004 coa súa novela “María de Molina tres coronas medievales”, premio Azorín 2012 coa súa novela “Capricho” e premio Algaba de ensaio histórico 2007 con “Beatriz Galindo La Latina, Maestra de Reinas”.\nÉ firma da revista Fuera de Serie, o dominical do diario El Mundo. Foi colaboradora en Onda Cero, no programa “Te doy mi palabra” de Isabel Gemio. Interlocutora en Tele Madrid no programa magazine “Hoy por ti” de Nieves Herrero. E é conferenciante de temáticas, histórico-literarias en foros de toda España desde hai 20 anos.


Lousame acolle a primeira exposición de Juan Carlos Lorenzo - Lindeiros\nBy Lindeiros on\t 18 Febreiro, 2019 Lousame\nLousame, 18 de febreiro do 2019 – Máis de medio cento de persoas acompañaron ao seu veciño Juan Carlos Lorenzo na inauguración da súa primeira exposición pública.\nUnha mostra de 37 óleos que poderán visitarse na sala de exposicións da Casa da Cultura de Lousame ata o vindeiro 5 de marzo.A alcaldesa de Lousame, Teresa Villaverde, foi a encargada de introducir a Juan Carlos Lorenzo asegurando que “temos a honra de ter connosco a un gran veciño de Lousame de quen eu descoñecía que se dedicaba á pintura, e iso que como é membro de O Son do Pote coincido moito con eles, pero supoño que che daba pudor pero non tes que telo, pois a túa obra non só está ao nivel senón que nalgúns casos moi por riba dalgúns artistas que expuxeron aquí”. Neste sentido, Villaverde Pais insistiu en que “a Casa da Cultura está para isto, para que expoña xente e se é de Lousame, mellor que mellor”.\nPola súa banda o artista explicou que “gústame pintar o que vexo e me inspire. Vou por calquera currunchiño, sácolle unha foto e a levo para facelo tranquiliño na casa. Non son moito de ir fora e pintar, eu necesito a miña intimidade para pintar”. Unha afección que lle vén de neno, cando empezou a facer debuxos en carboncillo, pero que recuperou e á que lle empezou a dedicar máis tempo hai 5 anos, cando se xubilou: “xa me di a muller: véxote menos agora que cando andabas ao mar”.\nJuan Carlos Lorenzo, veciño de Tállara, estivo acompañado pola súa familia e polos seus compañeiros no grupo folclórico O Son do Pote, quen non deixaron de tocar en toda a tarde. Pintor autodidacta, cando se xubilou empezou a experimentar na pintura e a recibir clases para perfeccionar a súa técnica. Admirador de Van Gogh, a súa obra ten unha liña profundamente realista está chea de paisaxes e paraxes de Lousame, así como bodegóns e algún que outro cadro no que busca asemellarse ao estilo do seu admirado mestre dos Países Baixos.


As preferentes e subordinadas de NGB poderán trocarse por accións dende este luns ate o día 28 - Vigo al minuto\nAs preferentes e subordinadas de NGB poderán trocarse por accións dende este luns ate o día 28\nNovagalicia decidiu reabrir, a partir do vindeiro luns, a súa oficina principal de Moaña para atender a todos os seus 9.000 clientes, entre eles os 200 que terán que acudir ao proceso de canxe de híbridos.\nA sucursal permanecía pechada dende o pasado 3 de xaneiro cando Novagalicia tivo que clausurala ante a imposibilidade de garantir a prestación de servizo e a seguridade dos seus clientes e empregados.\nO servizo especial de información que Novagalicia puxo en marcha co obxectivo de axilizar e facilitar toda a información dispoñible sobre o canxe de accións aos seus clientes, incorpora pois á oficina de Moaña. A entidade financeira galega puxo a dispor dos seus clientes un dispositivo con máis de 1.000 xestores, e 500 oficinas, un servizo especializado de atención telefónica gratuíto (900 815 827) e unha web, http://recuperación.novagaliciabanco.es/es/, para dar servizo aos titulares de participacións preferentes e obrigacións subordinadas da entidade. Nos dous primeiros días de funcionamento, a entidade recibiu máis de 50.000 consultas de clientes para solicitar información sobre o proceso de canxe e liquidez que se iniciará o vindeiro 17 de xuño.\nNovagalicia acelerou a aceptación de solicitudes de arbitraxe para realizar máis de 21.200 novos arbitraxes nos próximos meses. Con esta cifra a entidade resolverá o 65% dos casos de clientes que solicitaron a arbitraxe.\nCanxe e liquidez dos híbridos de NCG\nSegundo a resolución do canxe e liquidez dos híbridos de NCG Banco aprobada polo Fondo de Reestructuración Ordenada Bancaria (FROB) e o Fondo de Garantía de Depósitos (FGD), calquera cliente que non recibise unha aceptación de arbitraxe debe cambiar as súas preferentes ou subordinadas por accións de NCG Banco ou, nalgúns casos, por depósitos a prazo do 17 ao 28 de xuño.\nOs novos titulares de accións poderán vendelas ao Fondo de Garantía de Depósitos que comprará as accións aos clientes de NCG Banco do 17 de xuño ao 12 de xullo cun desconto do 13,8% sobre o seu valor tralo canxe. Os clientes que opten por vender as súas accións ao Fondo de Garantía de Depósitos deberán acudir a unha oficina de NCG Banco para notificalo. O FGD ten previsto abonar o diñeiro da compra de accións o 19 de xullo.\nAbandonan a una niña recién nacida en un portal del concello de A Estrada


Ermida de San Cosme - Turismo Culleredo\nNa parroquia de Sésamo atopamos a ermida de San Cosme. Ubicada no alto do Val de Veiga, esta ermida está situada nun antigo castro, do que hoxe en día pódense intuir os muros defensivos e algúns muros de casas circulares.\nConstruida no século XII en estilo románico, foi remodelada no século XVII e XVIII. É neste sécuo XVII cando a ermida é sustituida no seu uso pola Igrexa de San Martiño, construida nunha zona de máis doado acceso para os veciños.\nA ermida presenta unha cabeceira románica rectangular, diferenciada da nave, cunha xanela no exterior con pequenas columnas con motivos animais e pequenas arquivoltas, ademáis de canzorros. No interior un arco triunfal con bóveda de canón e arcos de medio punto da paso ao altar. Estes arcos están apoiados en columnas con capiteis con motivos vexetais.\nUnha visita a un entorno natural, con restos do pasado e unha zona de recreo, na que cada primeiro domingo de agosto se pode desfrutar da tradicional romaría coa que a ermida cobra de novo vida, e recibe as imaxes de San Cosme e San Damián trasladadas dende a Iglexa de San Martiño.


“Celda 211” inaugura o Festival de Cine de Ourense e amosa a co-produción como o futuro do audiovisual galego | Radiofusion - A programación das Emisoras Municipais Galegas\n08 de Outubro, 2009 - 12:00 h. | Publicada por Radio Allariz\n“Creatividade e innovación”, estes son os motores das industrias culturais e das propostas do Ourense Film Festival (Ouff), tamén coñecido como Festival de Cine Internacional de Ourense, segundo o seu director, Enrique Nicanor. O sábado dá comezo á súa décimo cuarta edición coa proxección do filme Celda 211, do cineasta Daniel\nNo XIV é importante tamén a sección “Galiza loves Hungary”, na que os cinéfilos poderán visionar filmes de Hungría. Igualmente, ademais de “En los límites”, hai outras seccións temáticas que poden espertar grande interese xa que abordan conflitos familiares, de parella ou os problemas aos que se enfrontan na actualidade os colectivos gays e lésbicos, por exemplo, á hora de querer ter un fillo.\nNon van faltar tampouco as homenaxes cun total de tres. A primeira fai mención á estreita relación entre o cine e a literatura. Trátase do recoñecemento de Eduardo Blanco Amor e con motivo do 50 aniversario da publicación da novela A Esmorga. Por este motivo, proxectarase o filme dirixido por Gonzalo Suárez, inspirado nesta novela e que leva por título A Parranda. Outra das homenaxes dedicarase ao fundador do festival, o xa desaparecido Eloy Lozano; e a terceira consistirá nunha retrospectiva de Norman McLaren, todo un experto escocés da animación e o cine.\nEstablecer un punto de encontro e debate entre o sector audiovisual galego para camiñar cara a súa unificación é tamén un desexo de Enrique Nicanor, co fin de facernos máis fortes alén das nosas fronteiras, con colaboracións e co-producións con outros axentes do sector a nivel estatal e europeo. A estes profesionais tamén vai dirixida unha masterclass.\nFinalmente, outra das novidades desta décimo cuarta edición é a sección “Made in Ourense”, destinada a proxeccións audiovisuais de cidadáns da provincia.\nEste ano o centro neurálxico do Ourense Film Festival serán as salas de cine do centro comercial Pontevella da cidade das Burgas.


CCOO de Xustiza: Mesa Sectorial Xustiza. 24.10.2019\nMesa Sectorial Xustiza. 24.10.2019\nArquivado en: comisión de servizo, Juzgados de Paz, Mesa Sectorial, Negociación, Substitucións\nO pasado 24 de outubro de 2019, celebrouse en Santiago de Compostela unha reunión da Mesa Sectorial de Xustiza, entre a Administración e as sete OOSS con representación nesa mesa, coa seguinte orde do día:\n2. Orde comisións de servizo\n3. Orde de substitucións\n4. Información sobre a creación de prazas e forma de provisión.\n5. Articulación dun acordo para a percepción da cantidade correspondente a un punto para os postos desempeñados polos xestores procesuais secretarios xulgados de paz\nNova orde de comisión de servizo e substitucións\nA DXX remitiu a todas as organizaciós sindicais presentes nesta mesa os borradores da nova orde de comisións de servizos e da nova orde de substitucións.\nCCOO e o resto das organizacións sindicais presentes na mesa fixemos as alegacións ao novo borrador da orde de comisións de servizos remitido pola DXX. Lembrar que ista orde xa foi obxecto de varias mesas técnicas, a última delas celebrada o pasado 18 de xullo de 2017.\nNo turno de intervencións, dúas centrais sindicais plantexan a dúbida de qué plazas podían ser consideradas como “ vacantes”, e co fin de evitar posibles futuros contenciosos , despois de facer as correspondentes alegacións ao novo borrador, a DXX acordou remitir a consulta plantexada á Asesoria xuridica co fin de que emitan informes sobre que prazas poden ser consideradas vacantes e polo tanto deben ofertarse mediante comisión de servizos e cales deben ofertarse mediante substitución.\nA DXX acordou deixar en suspenso a negociación da nova orde de substitución ata non ter resolto o problema plantexado. Isto paraliza de novo, a publicación desta orde despois dunha negociación na que levamos xa dende o ano 2017.\nCreación de novas prazas e forma de provisión\nA creación destas 28 novas prazas, derivadas do Acordo asinado o pasado 23 de maio de 2018 entre CCOO, UGT e USO, están pendentes da aprobación por parte do Ministerio e unha vez aprobadas, a intención da Administración é ofertalas en comisiòn de servizos, ata que sexan cubertas no seguinte concurso de traslados. Para poder solicitar estas prazas, deberase levar como mínimo seis meses no posto dende o que se participa.\nPercepción da cantidade correspondente a un punto (28,06 euros) aos xestores que desempeñan unha Secretaría nos xulgados de paz\nA Administración informanos que é a súa intención engadir o cobro deste punto (28,06 euros) ao CAT, xa que non teñen postestade para facelo no CXP, e o queren facer mediante un acordo que conte co apoio das organización sindicais e que deberá logo ser validado por Funcion pública. CCOO solicitou que ista cantidade se poida cobrar con efectos retroactivos.


A Millonaria, A Coruña, Administracion nº17\nestades na casa onde cada día os soños teiman en facerse realidade. E nós, coma vós, somos dos que saímos a buscalos. Todo comezou na cidade da Coruña en 1981. O noso primeiro fogar foi a rúa Mariana Pineda (na zona dos Mallos-Estación). A mediados dos noventa mudámonos apenas uns metros para a que aínda é hoxe a casa da Millonaria: Ronda de Outeiro, 120.\nEn todo este tempo tivemos a a sorte de poder repartir premios moi grandes (como foron os gordos da Lotaría Nacional en abril de 1986 e novembro de 1991 ou unha primitiva selada en 2004 e premiada con máis de 1.360.000€), mais sobre todo de compartirmos milleiros de alegrías diarias.\nCon esta administración virtual queremos dar un paso máis para seguir levando a ilusión ata calquera lugar no que vos atopedes. Esa é a principal misión do web, un punto de encontro para a gran familia da Millonaria.\n01d 04h 53m 06s\n00d 04h 53m 06s\n01d 22h 53m 06s\n01d 16h 53m 07s


Friol: algo máis que pan e queixo...: Madialeva (II)\nO sábado pasado presentouse en Miraz, como xa dixemos, e con gran afluencia de público, a novela gráfica Madialeva de Ana Moreiras.\nO libro recolle diferentes historias locais contadas desde esta parroquia friolesa e nas que aparecen os diferentes personaxes que conforman e conformaban a sociedade tradicional. Así aparecen as figuras de dúas mestras de distinto e distante proceder, caciques, señores, curas, veciñas afoutadas, a emigración, os primeiros pasos de Inditex, a ilusión xerada pola República, o drama da guerra e por último como algo novidoso o empoderamento da muller.\nTodo isto que a autora recolle en Miraz reflicten, coas variantes que cada lector teña a ben segundo a súa propia novela persoal, historias que ben puideron suceder en Mondriz (Castro de Rei), Ove (Ribadeo) Ferreira ( Guntín) Palmeira (Ribeira),…ou en calquera outro punto da nosa xeografía.\nCoa lectura deste texto, nós lembramos as tardes que, dentro do proxecto Algo máis que pan e queixo, dedicamos á escoita da veciñanza que se xuntaba no local social de Carballo e que debullaba historias, esas pequenas historias que non aparecen nos libros de texto e que conforman o noso ser e estar, e que neste caso quedaron recollidas neste blog.\nAnimamos á lectura desta novela sobre todo á veciñanza friolesa pois de seguro que nomes e historias, con certo grao de implicación faranse facilmente recoñecibles e, aínda que hai pingas de ficción, permítesenos percorrer e acompañar a xeografía humana da parroquia e do concello e lembrar outras contadas da citada freguesía das que nestas páxinas temos dado conta.\nEn hora boa á autora.\nEn Lugo os exemplares, que nós saibamos, pódense adquirir nas librerías Trama e Totem\nola non sei ben quen leva esta páxina...vivín unha tempada en esa terra e quedeime un pouco preocupa pola contaminación do río narla á altura do pobo, sei que a piscina bota as súas aguas residuais ao río asi como tamén o banco que está preto do paseo, o popular? Non se podería acabar con iso? Polo verán certamente cheiraba ben mal, sobre todo se non chovía. Tamén comentáronme que si hai unha depuradora, mais despois do pobo, e además está rota. Agora que hai tempo, que a xente non sae tanto tal vez poderíase aproveitar pra.arranxar iso e que as augas dese fermoso río volvesen a correr sanas limpias frescas! Pola Vida na TerrA ����☘\n27 abril, 2020 11:07\n27 abril, 2020 11:08\n"Entradas vellas" "Páxina principal"


Festas patronais de San Ciprián | JOSEMANUELBALSEIRO.COM\nPoblicado o 12, Xullo 2011 por Admin B\nCon toda seguridade non estou a cometer ningún erro ao subliñar que esta é unha das festividades que maior arraigo histórico e cultural concita na Península da Paz. De feito, ollando os anuarios que o Concello de Cervo vén de distribuír estes anos, e as distintas fototecas, resaltan pola súa beleza as instantáneas en branco e negro das procesións das Festas do Carme que ao longo de décadas tiveron lugar por estas mesmas rúas, que ano tras ano, pasaron ao carón dos nosos fogares.\nUn evento desta magnitude converte ás festas patronais nunha cita obrigada coa relixiosidade, co folclore, coa cultura, coa amizade. De feito, este é o tempo máis propicio para celebrar un acontecemento que ten como base a constante recuperación das nosas tradicións, e a homenaxe a un pobo que non renuncia a seguir facendo do mar, do noso Cantábrico, o seu sinal de identidade máis significativa.\nA Virxe do Carme é tamén imaxe recorrente para milleiros de homes e mulleres do mar que lle encomendan a súa protección. Profesionais que desenvolven o seu esforzado traballo nun medio especialmente difícil, no que o risco cero non existe. Precisamente por iso, na miña condición de Secretario do Parlamento de Galicia, dunha Galicia mariñeira, pero tamén moi especialmente como voceiro parlamentario de Pesca do Grupo Popular, non podo deixar de recoñecer a inmensa satisfacción que supón que no pobo no que está o meu fogar acolla con especial cariño unha cita na honra da patroa das xentes do mar.\nA Stella Maris, a estrela do mar, á Virxe María na súa advocación do Carme sempre nos acompaña. Volve a iluminarnos, volve a ser luz que guía, o noso faro, nunha época complicada pola crise e as dificultades. Máis ca nunca a súa imaxe debe ser un motivo para a esperanza, para a ledicia, para a confianza no futuro, para ter seguro que o traballo conxunto e valente de todos nós conseguirá que veñan tempos mellores.\nCon todo, á marxe do ámbito relixioso, falar das festas é tamén facelo do esforzo de moita xente, da colaboración de distintas empresas e institucións que as fan posible. Quizá porque en moitas ocasións, e hoxe unha vez máis, tiven oportunidade de vivilo en primeira persoa, creo que tamén é un bo momento para render homenaxe a todas as mulleres e homes que nos precederon na organización das festas. Todos e cada un deles fixeron posible, co seu traballo, que cheguemos ata aquí.\nNon sería xusto esquecer o noso agradecemento a todo eles, tantos que non podería nomealos, pero que todos coñecemos sobradamente. Voluntarios das comisións organizadoras, membros de asociacións, efectivos dos distintos servizos municipais, de protección civil, merecen o noso total recoñecemento. Eles moi especialmente, pero tamén o conxunto dos veciños deste pobo que co seu grao de area, ao seu xeito, fan que San Ciprián nestas semanas luza máis fermosa ca nunca.\nChegado este punto tan só é posible formular un desexo: Que abramos de par en par as portas do noso pobo a todo aquel que queira gozar da festa. Que ninguén poida sentirse excluído: maiores, pequenos, en familia, de aquí ou de alá. Sintámonos orgullosos da imaxe do noso pobo. Deamos renda solta á alegaría, rachemos os formulismos cotiás, que as festas son poucos días e temos que aproveitar cada minuto.\nTodos xuntos, como un pobo sincero e agradecido, unámonos para dar as grazas a bela imaxe da Virxe do Carme nestes días nos que está máis iluminada que nunca pola fe dos devotos. Unha festas de verano, do mar, na honra de Nosa Señora, na honra desa nai con maiúsculas que tantos sentimentos move en todos nós, no nobre interior das e dos veciños de San Ciprián.\nJose Manuel Balseiro Orol – Presidente da Comisión de Festas de San Ciprián


Fundaçom Artabria - Travesía Batallons, 7\nPresentación de Alén da casta. Un ensaio sobre o poder e as clases sociais no século XXI (Laiovento) de Xabier Pérez Davila.\nO acto celebrarase ás 20.30 h. na Fundaçom Artabria (Travesía Batallons, 7) de Ferrol.\nA crise financeira, transformada rapidamente en crise económica, social e política, aviveceu a crítica da desigualdade económica e a denuncia dun- ha pequena minoría de empresarios e políticos que goberna a sociedade ao servizo dos seus intereses, unha casta enfrontada á maioría social.\nÉ posíbel comprender a sociedade ignorando os conceptos de poder, xerarquía e clase social? Existe, aínda, a loita de clases? Quén leva a ini- ciativa, a minoría poderosa ou a maioría subalterna?\nEste texto describe as clases sociais tal como se configuran na primeira década do século XXI. Unha nova clase, a clase corporativa internacional, desenvolve, desde hai 40 anos, unha organizada, intelixente e teimuda ofensiva para aumentar a súa riqueza e poder e eliminar as conquistas históricas das clases traballadoras, da gran maioría social.\nO resultado desta ofensiva é un enorme aumento da desigualdade na distribución da renda e a riqueza e un extraordinario ascenso da concen- tración do poder económico e político, paralelo ao aumento da pobreza, a exclusión social e a precariedade.\nUn percorrido desde o cume do poder económico e político até as vidas precarias de millóns de traballadoras e traballadores.'


11: Lugo - San Romao da Retorta | Caminos a Santiago | Camiños a Santiago\nDesde Lugo a San Romao da Retorta hai 19 km. Pero se ó peregrino lle interesa o misterio, vaia a Santalla de Bóveda e intente penetrar no seu significado oculto polos séculos. O Camiño que pisa o peregrino é unha vía con máis de vinte séculos de historia. Un miliario demostrou que o Camiño discorre pola vía XIX do Itinerario de Antonino, estrada principal da rede romana de occidente.\nSaíndo de Lugo cara a Compostela, atopamos San Xoán do Alto con igrexa que foi mosteiro. E logo San Vicente do Burgo, con igrexa barroca, e onde houbo un hospital de peregrinos.\nPreto do Camiño, templo soterrado de Santa Eulalia de Bóveda, monumento nacional, de orixe relixioso paleocristián, que conserva un interior abovedado, co conxunto de pinturas murais tardo antigas ou altomedievais máis importantes do Occidente. Bóveda atópase nun desvío do camiño cara a Sobrado dos Monxes.\nPrógalo ten unha igrexa románica cunha imaxe de Santiago peregrino.\nEn Bacurín, igrexa románica da segunda metade do século XII, dedicada a San Miguel. Ten unha soa nave e ábsida semicircular. É notable a súa portada con arquivoltas, tímpano bilobulado e columnas con capiteis de inspiración corintia. O pazo de Bacurín, chama a atención, especialmente polo arco de acceso.\nPásase polo lugar de O Francés, e tamén polo de Hospital de Mera, topónimos referentes ó paso do Camiño.\nSan Pedro de Mera é a última localidade do Concello de Lugo no Camiño Primitivo. Tivo hospital de peregrinos onde se ofrecía ós camiñantes lume, auga e sal.\nXa no Concello de Guntín, igrexa de San Romao da Retorta, románica, do século XII, con alteracións posteriores.\nAquí atopouse un miliario que evidencia que o camiño que seguimos coincide coa vía romana XIX do Itinerario de Antonino.\nTamén románica (do século XII) é a igrexa de Santa Cruz da Retorta, cun crismón “trinitario” labrado no tímpano da porta norte, típico das zonas por onde pasan os Camiños a Compostela. Na portada principal hai un relevo de Cristo abenzoando, entre o sol e a lúa.\n‹ 10: O Cádavo - Castroverde - Lugo arriba 12: San Romao da Retorta - Melide ›


As BEME ALCANZAN UN NOVO RÉCORD | EsGalicia\nAs BEME ALCANZAN UN NOVO RÉCORD\nAs solicitudes destas bolsas destinadas aos galegos do exterior para estudar másteres en Galicia aumentaron este ano un 12% ata chegar ás 532\nAquelas imaxes en branco e negro de miles de galegos embarcando en enormes buques que ofrecían un futuro tan incerto como cargado de esperanza, cobran hoxe a cor do moderno. Da mocidade da diáspora, herdeira dunha historia que, en moitos casos, quere volver ás súas raíces. É o caso dos centos de mozos galegos que xa volveron a Galicia grazas ás bolsas BEME, unha iniciativa posta en marcha polo goberno galego para cursar nalgunha das tres universidades da comunidade os estudos de post grao, e que este ano alcanza un novo récord.\nAsí, e tras pecharse o período de solicitudes, o número de candidatos creceu nun 12%, ata chegar aos 532 fronte aos 470 do ano anterior. Unhas solicitudes que chegaron de desde 35 países de todos os continentes. Unha convocatoria na que destaca que tamén que o 81% de quen iniciou os trámites de presentación, completaron a súa solicitude, fronte ao 68% do ano pasado.\nPor países, Arxentina disparou o número de peticións, pasando das 225 en 2021 ás 302 presentadas para o curso 2022/23. Por número de demandantes, os países que presentaron máis candidatos foron Brasil, Cuba, Uruguai, Venezuela, Reino Unido, México, Alemaña, Portugal e Suíza. Como curiosidade, tamén chegaron solicitudes desde países como Australia, Aruba, Cabo Verde, Finlandia ou Marrocos.\nCifras e anécdotas que falan de a universalidade da nosa terra. Con galegos dispersos por máis de 140 países de todo o mundo, as BEME son un reflexo da diáspora e das posibilidades de retorno. Ata a data, preto de mil novos tiveron xa a oportunidade de volver a Galicia grazas a un programa que arrincou en 2017, cando chegaron á comunidade os primeiros cen bolseiros da modalidade de máster, cifra que se volveu a repetir na convocatoria de 2018, cifra que se foi ampliando ata chegar ás 200 actuais.\nMoitos son novos nacidos en Galicia que agora volven á nosa terra cumprindo así un dos obxectivos prioritarios do programa. Neste grupo atópanse precisamente os dous bolseiros procedentes tanto de Rusia como dos Países Baixos.\nEste programa está dirixido a galegos por nacemento ou descendentes por consanguinidade que acrediten un mínimo de dous anos de residencia no exterior. A bolsa -cuxo importe é de 7.000 ou 7.650 euros (segundo a persoa beneficiaria proceda de Europa ou do resto do mundo) por curso completo de 60 créditos ECTS-, destínase a cubrir os gastos de matrícula, viaxe, aloxamento e mantemento na Galicia territorial. Aqueles que se matriculen nun curso de maior duración (90 créditos) dispoñerán dun orzamento total de ata 11.475 euros (en función do continente de orixe do alumno).\nAs BEME buscan incentivar o retorno dos galegos do exterior, non só dos emigrados, senón tamén dos seus descendentes, favorecendo a súa incorporación aos centros de ensino secundario e ao sistema universitario de Galicia.


Queda sitio na vasoira? - Patasdepeixe\nInicio / 3 - 6 anos / Queda sitio na vasoira?\nA bruxa vai toda contenta na súa vasoira co seu gato, ata que lle cae o lazo\nda súa trenza entre as silvas. Aí comeza unha aventura que acabará liando a unha\npaxara, unha ra, un can e un dragón nunha aventura trepidanet e fascinante por terra,\npor mar e sobre todo, por aire. Este libro é unha mestura de aventuras, risas e nervios\nnesta historia inesquecible de amizade, monstros e sobre todo, moita maxia!\nEste libro, na liña do Grúfalo e A filla do Grúfalo,preséntanos unha aventura rimada e de carácter repetitivo e acumulativo. Este tipo de\nlecturas estimulan a capacidade imaxinativa e de retentiva das pícaras e xeran unha fascinación e diversión ca lectura difícil de igualar. A impecable tradución é froito dun obradoiro de nove meses de duración feito entre tres tradutoras profesionais e once alumnas do IES Sta Irene de Vigo no curso 20-21. Recomendamos comparala con outras linguas para apreciardes o detalle, musicalidade e fermosura desta edición en\nQueda sitio na vasoira? cantidade\n3 - 6 anos, 6 - 9 anos\nacumulativo, aprender, contar, empatía, natureza, rima, xogar\nTradutoras: Laura Sáez, Mónica Pazos, Saleta Fernández\nEditora: Patasdepeixe Editora\n15,00 € 3 a 9 anosVer ficha\n12,00 € 3 a 9 anosVer ficha


Aberto o prazo de inscrición para participar na Ruta dos Viños de Valdeorras - Campo Galego\nInicio / Portada arriba dereita / Aberto o prazo de inscrición para participar na Ruta dos Viños de Valdeorras\n27/04/2022 11:23 a.m.\nO prazo de inscrición para participar nas diversas accións que se desenvolverán ao abeiro das XI Xornadas de Portas Abertas da Ruta dos Viños de Valdeorras ábrese este mércores, 27 de abril. Os interesados e interesadas en asistir ás diferentes actividades que se porán en marcha poden inscribirse xa nos formularios habilitados ao respecto na páxina web https://www.rutadelvinovaldeorras.com/ ou nos perfís de Facebook e Instagram da asociación.\nVisitas a adegas, posta en valor de itinerarios e rutas ligadas ao viño na comarca, actividades de ligazón entre o eido da pizarra valdeorresa e o do viño, maridaxe entre viño e música, catas e túneles do viño, entre outras accións, desenvolveranse na fin de semana dos 27, 28 e 29 de maio en diferentes enclaves de Valdeorras no marco da tradicionais xornadas de portas abertas promovidas dende a Axencia de Turismo de Galicia, organismo que financia esta acción.\nPresentación o 2 de maio\nA iniciativa será presentada oficialmente en Santiago o vindeiro 2 de maio e durante a próxima semana levaranse a cabo accións promocionais de street marketing nas sete cidades principais de Galicia coa finalidade de espertar o interese do público e atraer visitantes aos diferentes territorios amparados que celebran as súas xornadas de portas abertas.\nNo caso de Valdeorras, a Ruta do Viño desenvolverá unha intensa campaña promocional en medios de comunicación e redes sociais para favorecer a chegada de visitantes. Ao mesmo tempo, estase a involucrar ao tecido empresarial e hosteleiro da comarca onde se distribuirán folletos con mapas e carteis das xornadas.


Xustáns prepárase para percorrer dez quilómetros coa procesión de San Roque - Pontevedra Viva\nA procesión de San Roque percorre cinco quilómetros para chegar a todos os barrios de Xustáns\nXustáns prepárase para percorrer dez quilómetros coa procesión de San Roque\nMércores 18 de Setembro, 2019 ás 13:11 do Mércores 18 de Setembro, 2019\nA parroquia caldelana de Xustáns celebra este sábado 21 unha das súas tradicións máis sentidas, a procesión de San Roque. Santo protector ante a peste e toda clase de epidemias, cuia intervención foi solicitada polos habitantes deste lugar de Ponte Caldelas.\nA peculiaridade desta procesión é que a imaxe do santo percorre uns dez quilómetros por todos os barrios da parroquia de Xustáns, cunha duración aproximada de tres horas e media, acompañados dun grupo de gaiteiros.\nNeste percorrido pasan ao carón de todos os cruceiros da parroquia que son engalanados polos nenos, rivalizando entre eles para ver cal é o mellor adornado con flores e uvas, vides, espigas e outros materiais naturais propios desta tempada.\nOutro costume é que a comisión organizadora está formada por un membro dos barrios de Aluncia, Baltar, Chan do Casal e o Sobreiro que, rematado o seu traballo, escollen ás persoas que formarán a comisión para o ano seguinte.\nA procesión supón un vencello entre a veciñanza, que involucra a nenos e maiores.\nAdemáis da procesión a programación incluiu unha Festa do pincho "da terra", celebrada o pasado sábado, e unha xuntanza de motos e coches clásicos prevista para este venres día 20.


A empresa viguesa informou da decisión ás empresas auxiliares e implementou tamén algunhas medidas máis para frear o aumento de contaxios.\nVista aérea do astaleiro vigués. (Foto: Freire)\nRedacción 20:10 do 2 de decembro de 2021\nO surto como consecuencia da presenza de varios casos de persoas positivas por Covid-19 no estaleiro vigués Construcións Navais Paulino Freire obrigou esta quinta feira a suspender a actividade, unha decisión empresarial que tamén afectou á industria auxiliar.\nA través dun comunicado, a compañía informou que esta medida porase en marcha desde esta sexta e até o vindeiro día 8 de decembro, sempre e cando o persoal que se incorpore ao traballo teña realizada unha proba PCR con resultado negativo.\nNas últimas horas houbo confirmación de algo máis de 40 casos positivos, aínda que algunhas fontes consultadas apuntaron que o número podería superar xa os 70.\nAlgunhas fontes consultadas apuntaron que o número podería superar xa os 70\nEsa cifra, con todo, non é definitiva, porque, tal e como explicaron desde Freire, "para garantir unha volta ao traballo segura, volverase a facer outro cribado masivo" do persoal do estaleiro e do persoal das auxiliares, en coordinación cos servizos do Sergas. Porén, é posíbel que o número de positivos aumente.\nMedidas contra a cadea de contaxios\nPor outro lado, a dirección do estaleiro quixo trasladar unha "mensaxe de calma" ás empresas que prestan servizo á compañía e informarlles das medidas que se puxeron en marcha nas instalacións "para evitar a cadea de contaxios".\nNas instalacións de Freire, ademais do cribado ao persoal, aumentarase a ventilación nas zonas de traballo, e faranse labores de limpeza e desinfección en zonas comúns.\nAsí mesmo, o departamento de Prevención, segundo explican, "vixiará activamente que se cumpran estritamente todas as medidas" do protocolo, como o uso de máscaras ou a distancia persoal e os espazos fechados estarán provistos de medidores de CO2.\ntraballo vigo estaleiros freire COVID-19


No DOG do 16 de decembro de 2020 sae publicado o prazo de presentación de solicitudes para a segunda actividade no ano 2021. Poden solicitar o pase á segunda actividade as traballadoras e traballadores fixos e temporais das categorías de bombeiros/as forestais que fagan ou teñan feitos xa no ano 2021 os 60 anos de idade, que non estean acollidos á xubilación parcial e que se comprometan a xubilarse á idade legalmente establecida ou, de seren maiores de 65 anos, no prazo dun ano despois de concedida a segunda actividade.\nPara os efectos do pase á segunda actividade, as persoas interesadas terán que solicitar no modelo do anexo II os postos de traballo que figuran no anexo I dese anuncio dos centros situados dentro da súa comarca de adscrición. De non haber postos dentro da súa comarca, poderán solicitar simplemente o pase á segunda actividade para realizar tarefas preventivas ou de apoio loxístico ao Servizo de Prevención e Defensa contra\nIncendios Forestais sen vinculación directa á extinción de incendios, ben que tamén poderán pedir voluntariamente postos do referido anexo situados noutras localidades e, mesmo, adscrición a comarcas ou distritos distintos daquel en que prestan servizos.\nAs solicitudes (anexo II) deberán ir acompañadas do compromiso de xubilación (anexo III) e remitiránselle á Consellería do Medio Rural, que será a competente para realizar a proposta de adscrición a segunda actividade á Dirección Xeral da Función Pública, que é a competente para resolver todas as solicitudes presentadas.\nPara os efectos de resolver as adscricións á segunda actividade, terá preferencia quen teña destino definitivo no mesmo ámbito, a seguir quen teñan destino provisional e, por último, quen teña o destino definitivo noutro ámbito. No caso de empate dentro das persoas integrantes de cada un dos tres grupos sinalados anteriormente, terá preferencia na localidade quen teña máis antigüidade e, se persiste o empate, resolverase a prol de quen teña maior idade.


O BNG propón unha modificación orzamentaria para destinar 223 millóns para mellorar a atención primaria - Novas - BNG - Bloque Nacionalista Galego\nO BNG propón unha modificación orzamentaria para destinar 223 millóns para mellorar a atención primaria\nAna Pontón a Feixóo: Os problemas da sanidade non se solucionan nin con propaganda, nin con travestismo político nin con cartas para agochar que hai unha revolta contra a política de recortes e privatizacións do PP\n18 mar. 2019 - 14:35\nSanidade ParlamentoGalego SERGAS\nO BNG considera que os problemas da sanidade pública non se solucionan nin coa propaganda da Xunta, nin con misivas de última hora nin co travestismo político de Feixóo, quen non deixa de auto emendarse desde o cambio de inquilino na Moncloa, senón revertendo os recortes e as privatizacións con máis recursos e persoal.\nPor iso, a portavoz nacional, Ana Pontón, avanzou que vai defender no Parlamento unha proposición de lei para modificar os orzamentos de 2019 e destinar 223 millóns de euros a un plan de financiamento urxente da atención primaria, a máis damnificada tras un recorte acumulado de 2.000 millóns de euros na última década.\n“Os graves problemas da sanidade pública non se solucionan con mentiras, propaganda electoral nin con cartas”, salientou Pontón en referencia ao escrito remitido polo xefe do Executivo ao Goberno de Sánchez reivindicando medidas, como a supresión da taxa de reposición, que aplaudía baixo o mandato de Raxoi.\nNeste sentido, a líder nacionalista propón que Feixóo empece a actuar sobre os seus propios recursos como presidente de Galiza antes de “pedir permiso a Madrid” para destinar máis fondos para sanidade. De aí a proposición de lei do BNG, ao tempo que lle recomende que “se quere aprender do nacionalismo vasco” sobre como manter un sistema de saúde pública de calidade asuma unha lección importante: “Que é posible en gran parte porque Euskadi ten un concerto económico para financialo”.\nPor iso, recoméndalle que se sume á proposta do Bloque dun concerto económico que daría a Galiza 3.500 millóns de euros adicionais que permitirían, entre outras cuestións, blindar a sanidade pública.\n“Cunha carta non se pode agochar que hai unha folga convocada en atención primaria”, alegou Pontón, quen cualificou de “insulto” que a Xunta se gaste 500.000 euros en carteis para rotular como públicos os hospitais mentres hai moitos nenos e nenas que non teñen atención pediátrica.\nEntre os problemas que o BNG quere atallar con esa inxección orzamentaria de 223 millóns de euros, a masificación das consultas, a falta de persoal, as listas de espera en primaria ou o pouco tempo de atención que poden prestar os e as profesionais ás persoas doentes. Ademais, tamén propón incrementar a oferta de prazas porque a prevista pola Xunta é insuficiente para cubrir as necesidades actuais e menos as xubilacións masivas que se darán no próximo quinquenio. Por iso, a formación nacionalista insiste en reclamar a convocatoria das 6.067 prazas vacantes que existen no SERGAS.\nPontón insistiu en que a “revolta” de profesionais e [email protected] contra a política de recortes e privatizacións do PP non se vai frear con manipulacións nin con propaganda, nin con “artimañas” dun presidente da Xunta “que colleu ciumes dos venres de Sánchez e pretende facer os xoves de Feixóo”, ironizou.\nVilariño compromete un goberno dialogante, pero firme na defensa dos intereses da veciñanza de Lalín\nAna Pontón: “O medo é libre, mais agardo que Feixóo non se esconda e acepte un debate nos medios públicos”


:: Mar de Laxe :: Gastronomía :: BACALLAU CON LEITE\nGastronomía :: BACALLAU CON LEITE\n2 culleradas de cebola picada\nAuga fría para cocer o bacallau.\nO bacallau unha vez desalgado e partido en anacos ponse nunha cazola cuberto por auga fría e cando a auga rompa a ferver báixase o lume e déixase uns cinco minutos a lume lento. Escórrese a auga, sécase e rebózase en fariña e frítese en aceite quente. Pélanse as patacas, córtanse en toros finos e frítense tamén.\nNunha cazola colócase unha capa de bacallau frito, outra de patacas fritas, espolvorease de pementa e perexil picado e fariña. Logo colócase outra capa de bacallau, outra de patacas e volve poñérselle o perexil, a pementa e a fariña.\nNo aceite que sobrou de fritir o peixe dóurase a cebola e vértese por enriba do guiso, colócase ao lume e cando estea morno váiselle incorporando leite quente e parte da auga da cocción do bacallau e déixase a lume lento unha media hora.


Preguntas máis frecuentes - Quanzhou New Hunter Bags & Luggages Co., Ltd.\nSomos fábricas con liñas delgadas pls. Tamén temos os nosos propios departamentos comerciais. Neste caso, podemos traballar de forma eficiente directamente sen malentender aos nosos clientes.\nPodo obter unha mostra?\nSi, por suposto .\nSe desexa unha mostra orixinalmente na nosa empresa, pode ser gratuíta e a mercancía pode cargarlle.\nSe a mostra debería desenvolverse en función do seu deseño, etc., comprobaremos o custo do material, etc. e informarémoslle, se eses materiais xa os temos na fábrica, a mostra normalmente pode ser gratuíta. Se o material é especial e cobra moito, neste caso, discutiremos contigo para ver como liquidar as taxas da mostra.\nCal é o prazo de entrega para a mostra?\nNormalmente de 7 a 10 días dependendo do estilo que coloques.\nQue fas para controlar a calidade de cada tipo de bolsa (para mostra / para produción a granel)?\na) Para a mostra: * comprobación detallada do patrón do papel; * buscando o tecido e os adornos para que se axusten ao deseño; * probar métodos de costura; * examinar a mostra final co equipo para ver se hai que mellorar algo antes de enviar aos clientes.\n* Fixando o estándar de proba non só no rendemento físico da bolsa senón tamén na análise de compoñentes químicos baseada nos mercados dos nosos clientes, informando aos nosos clientes para a súa aprobación final.\nb) Para pedidos de produción a granel: en función da operación na fase de mostra, todos os detalles e preguntas normalmente foron resoltos polos clientes e por nós. Seguiremos o plan de produción para asegurarnos de que a produción a granel se realice a tempo. Durante a produción, se hai algunha incidencia, informaremos aos nosos clientes con antelación para asegurarnos de que teñen tempo para confirmar ou resolver o problema con antelación.\nTes catálogo para ofrecer cada tempada?\nSi, temos o noso propio deseñador, deseñamos e desenvolvemos diferentes tipos de bolsas cada tempada para atender a moda.\nCatálogo cada medio ano con diferentes tipos de bolsas dentro. Póñase en contacto connosco se precisa o noso catálogo electrónico.\nComo facelo se non podo chegar ao teu MOQ?\nTemos diferentes tipos de métodos para suxerir como referencia. esperamos que calquera dos casos poida ser o xeito en que pensas que axuda moito a seguir as ordes. Por exemplo: normalmente a razón pola que non podes cumprir o noso MOQ é que tes o teu propio deseño, pero non podes chegar a MOQ para que poidamos reservar a tea e os adornos, etc. Se é o caso, intentaremos suxerir algúns tecidos ou adornos similares para ver ou se a túa cantidade é de poucas pezas de 30 a 50 unidades, suxerirémosche o noso stock, que tamén ten boa calidade pero prezo razoable, aspecto de moda por tempada. Teremos ao noso xestor profesional para discutir o tipo de preguntas contigo máis tarde se recibes o teu correo electrónico.\nPodes logotipo personalizado?\nSi, cada ano desenvolvemos diferentes tipos de bolsas. Moitos clientes poden escoller o deseño do noso bolso pero personalizamos o seu logotipo, é un negocio no que sempre traballamos.\nQue tipo de condicións de pagamento acepta?\nDepósito T / T. D / P D / A PAYPAL DA UNIÓN OCCIDENTAL Pode ser discusivo.\nCal é a súa garantía para os produtos?\nTemos un sistema de control de calidade rigoroso e contamos con técnico profesional para estar en contacto contigo, recollendo as túas cifras de posvenda, neste caso podemos entender moito mellor que aspectos seguimos sendo fortes e competitivos no mercado e que aspecto aínda necesitamos mellorar. Afrontaremos calquera problema e problema de posvenda unha vez que se poña en contacto connosco, SEN RISCO POST-VENDA.


Día mundial das enfermidades raras: buscando o compromiso. | AndainaRedondela asociación\nPoblicado o Febreiro 28, 2014 por andainaredondela\nComo enfermidade rara denomínanse aquelas enfermidades pouco comúns que se dan en menos de 5 persoas por cada 1000 puidendo provocar un debilitamento crónico e incluso a morte da persoa afectada. Estas enfermidades son xeralmente de orixe xenética pero tamén poden ter outra orixe. En moitas ocasións denomínanse enfermidades orfas xa que as empresas farmacéuticas non invirten recursos na investigación, isto leva a que non haxa mediciñas para tratalas e sexan pouco visibles para as políticas de saúde pública.\nEn España existen máis de tres millóns de afectados, sendo máis da metade nenos e nenas xa que a aparición da enfermidade rara é precoz, xeralmente en torno aos tres anos. Non temos que ir lonxe, en Redondela hai diferentes casos con diversas patoloxías.\nCando aparece por primeira vez este tipo de enfermidade nunha persoa, isto supón para a familia un forte impacto psicolóxico e desorientación de como afrontar a nova situación. Atopámosnos con falta de información ou “desinformación” ao respecto, non hai donde dirixirse: especialistas, tratamentos, recursos públicos ou incluso saber de outros afectados pola mesma patoloxía. En ocasións as persoas poden sumirse nunha forte depresión que arrastren toda a vida levando ao aillamento e a incomprensión da sociedade.\nNecesitamos visibilizar estas enfermidades para que sexan aceptadas e poidamos avanzar na creación de centros especializados para os pacientes, na implicación do persoal sanitario, na sensibilización das administracións e na necesidade de intervir para mellorar a calidade de vida das persoas afectadas e as súas familias.\nConmemoramos o día mundial das enfermidades raras para que a nosa mensaxe chegue de forma clara á poboación e que nun futuro deixen de chamarse enfermidades orfas.\nEsta entrada foi publicada en Uncategorized por andainaredondela. Ligazón permanente.\nUnha opinión sobre “Día mundial das enfermidades raras: buscando o compromiso.”\nOlga Lalín o Febreiro 28, 2014 ás 3:34 pm dixo:


Feijóo concreta as medidas que garanten un mellor futuro dos nenos e da mocidade - PP de Galicia\nFeijóo concreta as medidas que garanten un mellor futuro dos nenos e da mocidade\nSantiago, 12 de maio de 2016.- O presidente dos populares galegos, Alberto Núñez Feijóo, avanzou hoxe que a Xunta destinará, aproximadamente, un terzo dos recursos do superávit de responsabilidade en garantir un mellor futuro dos nenos e da mocidade galega. “O noso futuro son os nenos galegos e é a mocidade; son mellores condicións para a sanidade pública e máis axudas para as familias e as persoas que máis o precisan; e son maiores facilidades para o emprendemento e a dinamización económica, e máis investimentos produtivos que sexan rendibles hoxe e mañá”, aseverou.\nNa rolda de prensa do Consello, Feijóo subliñou deste xeito que o Goberno galego xa está a traballar, coa máxima dilixencia posible, para poder poñer a disposición de Galicia o superávit do que dispón a comunidade; “un superávit –recalcou- que logramos con responsabilidade e que agora tamén imos reinvestir con responsabilidade”.\nNesta liña, e logo de precisar que nas próximas semanas irase debullando con maior profusión as decisións, as medidas e os programas que permitan cumprir con estas prioridades, referiuse, nun primeiro termo, ao paquete de medidas que se porán en marcha no eido da infancia e da mocidade.\nNo tocante á infancia, o mandatario afirmou que, do mesmo xeito que a comunidade galega iniciou a vacinación infantil antipneumocócica, defendeu a vacinación contra a varicela antes dos tres anos e puxo á disposición plans sanitarios concretos como o da prevención da obesidade infantil ou a proba de cribado a recén nacidos, a Xunta porá en marcha o Bono Coidado para completar a oferta de apoio ás familias, tamén en casos en que os pequenos teñan que permanecer na súa vivenda debido a unha enfermidade.


Vieiros: Galiza Hoxe - Ferve a Rede: "Son todo lingua"\nÚLTIMO DÍA PARA ENVIAR RELATOS\nFerve a Rede: "Son todo lingua"\nEste venres remata o prazo para participar en 'Ferve a Rede'. Unha viaxe a Bruxas e unha estadía en Amarante están en xogo.\nRedacción - 19:30 23/04/2009\nSeguen chegando relatos, textos que falan de visitas ao xinecólogo: "Móvelo cara os lados e de arriba a baixo, a ritmo moi lento e pausado. Ouzo como resbala entre as miñas paredes quentes e humidas...e gosto de sentilo porque é grande e longo, como de metal, ¿halo untado con algo?, está frío, sii...si segues así e me rozas cos teus dedos, voume a correr e terei que disimular...". Xogos de retranca e equívocos. Descricións que fan subir a temperatura da rede: "o meu latexar golpeando, a respiración acelerada, e a súa man descendendo ata ó meu centro..., crin morrer, unha ola de pracer envolveume ata sentir que morría empapada en ganas de el".\nQuentes excursións ao Courel: "Cando case non podía máis, penetrouna baixo un parasol de ourizos e castañas. Sete minutos despois, a caída dun ourizo anunciou o primeiro orgasmo. Fixérono outra vez máis quecendo aquel souto onde nunca se atrevera a penetrar o sol". Ou historias do servizo de urxencias dun hospital que convencen do necesarios que son os tuppersex: "Que se un pepino atorado, que se unha botella de cola de nome comercial coñecido que fixera baleiro e era imposíbel sacar, que se unha salchicha partida pola metade... Toda a noite, toda, escoitando as desculpas máis inverosímiles (...) Foi así como me fixen distribuidora de tuppersex".\nSon algunhas das últimas historias que chegaron a Vieiros. Son case duascentas, a só un día de que remate o prazo para recibir novos relatos. Unha viaxe para dúas persoas a Bruxas e unha estadía dunha fin de semana en Amarante (Portugal) están en xogo. Quen se atreve?


Multas en transporte público, cales hai? | Consumer\nViaxar sen billete válido, fumar no vehículo, molestar ao condutor ou aos pasaxeiros e realizar actos que deterioren o equipamento son accións sancionables\nPor Blanca Álvarez Barco 12 de Agosto de 2021\nImagen: Nick Walker\nComo usuario de metro, autobús ou tren debes saber que hai condutas nos transportes públicos que supoñen una infracción e levan un apercibimiento e una multa . Mesmo si a falta é moi grave, poden desaloxarche do vehículo e impedirche viaxar. Hai infraccións recollidas na Lei de Ordenación dos Transportes Terrestres (LOTT); outras accións (e as súas correspondentes multas) dependen de cada comunidade autónoma ou de cada concello. Con todo, coinciden en penalizar accións como viaxar sen billete ou co doutra persoa , que son as máis comúns polas que se pon multas. Ademais, como explicamos neste artigo, está tamén sancionado fumar ou comer no vehículo, pedir esmola, molestar ao condutor ou aos pasaxeiros e realizar actos que deterioren o equipamento ou instalacións.\nTipos de infraccións en transporte público\n✅ Non levar billete ou usalo mal\nAs causas máis habituais que son motivo de sanción no transporte público son ” non levar título de transporte válido ou levar o doutra persoa, ademais da utilización incorrecta do título de transporte “, apuntan desde Metro de Madrid.\n✅ Faltas contra a seguridade\nO Regulamento de Regulación do Servizo do metro de Sevilla sinala actitudes consideradas infraccións, que “coinciden coas actitudes sancionables na maioría de localidades e medios de transporte público”, segundo Carolina Moreno, de Metro de Sevilla. Destacan “as que afecten á seguridade”, como as seguintes:\nBaixar ás vías ou introducir nos túneles.\nIntroducir obxectos ou materiais que poidan ser perigosos ou molestos paira os usuarios.\nTentar entrar ou saír do tren despois de que soe o sinal acústico ou subir e baixar do vehículo cando xa estea en movemento.\nManipular os mecanismos de apertura ou peche das portas de acceso ao vehículo ou de calquera dos seus compartimentos previstos paira o seu accionamiento exclusivo polo persoal da empresa transportista.\nImpedir ou forzar a apertura ou peche das portas de acceso aos vehículos ou usar sen causa xustificada os elementos de parada de emerxencia.\nImaxe: Public-domain-pictures ” href=”https://pixabay.com/es/users/publicdomainpictures-14/ ” target=”_blank” rel=”noopener noreferrer”> Public-domain-pictures\n✅ Molestar ao resto de viaxeiros\nMolestar ao resto de viaxeiros ou distraer ao condutor son condutas sancionables, aínda que moitos usuarios descoñéceno.\n✅ Alterar a orde pública\nEn bus, metro, tranvía… non se permite circular sobre patíns, por exemplo, nin utilizar equipos de música ou radio sen auriculares. Todo comportamento que implique perigo paira a integridade física dos demais usuarios ou que poida considerar molesto ou ofensivo paira o persoal da compañía levará una sanción.\n✅ Fumar, comer ou estar bebido\nNon se pode fumar nin comer no transporte público. Presentar síntomas de embriaguez e consumir estupefacientes (ou estar baixo os seus efectos) tamén son una infracción. Todas elas terán a súa correspondente multa.\nEstá prohibido distribuír publicidade e prensa gratuíta no bus ou o metro, así como fixar carteis . Tampouco se permite mendigar, organizar sorteos ou xogos de azar, nin vender bens ou servizos , segundo apunta Moreno.\n✅ Gravar imaxes ou son\nEn ningún caso permítese gravar imaxes e son nas instalacións, salvo contar con autorización paira iso.\n✅ Outras condutas sancionables\nAbandonar o vehículo ou acceder a este fóra das paradas no seu caso establecidas ao efecto, salvo causa xustificada.\nRealizar, sen causa xustificada, calquera acto susceptible de distraer a atención do condutor ou entorpecer o seu labor cando o vehículo atópese en marcha.\nViaxar en lugares distintos aos habilitados paira os usuarios .\nToda acción inxustificada que poida implicar deterioración ou causar sucidade nos vehículos ou estacións de transporte.\nImaxe: StockSnap ” href=”https://pixabay.com/es/users/stocksnap-894430/” target=”_blank” rel=”noopener noreferrer”> StockSnap\nMultas por viaxar sen billete en metro, tren ou autobús\nAs infraccións levan aparelladas, polo xeral, una sanción. No caso das sinaladas na LOTT é “de. 200 euros , cunha redución do 30 % por pronto pago”, comentan fontes de Metro de Madrid.\nEn caso do resto de infraccións, cada goberno autonómico ou concello (os responsables do transporte público) inclúen diversas accións que consideran infraccións leves ou graves. Algúns exemplos destas multas son os seguintes:\nSe viaxas sen título válido, hai una multa mínima de. 100 euros , e tes 30 días paira abonalos desde a data da intervención. É posible beneficiar dunha bonificación do 50 % do importe en caso de menores de idade ou, sendo maior de 18 anos, se se paga a multa no momento da intervención ou os dous días hábiles seguintes.\nEn Bilbao, as infraccións leves serán sancionadas con apercibindo ou multa de até 200 euros , segundo recolle o Regulamento do Servizo público de transporte urbano de viaxeiros e viaxeiras por autobús da Vila de Bilbao (Bilbobus) .\nEn Madrid, segundo a web da comunidade onde se indican os dereitos como consumidor nos transportes públicos , non levar billete válido supón pagar una multa que dependerá do transporte que se utilice:\nAutobuses urbanos: 20 veces o importe do billete.\nAutobuses interurbanos e Metro de Madrid . A multa é de. 80 euros . Se se paga no momento ou nun prazo de 15 días, o importe baixa a 40 euros.\nProximidades Renfe. O triplo do importe do título de transporte sinxelo, do percorrido máximo das zonas de cada liña.\nNo transporte público andaluz as infraccións sancionaranse segundo a súa gravidade, e paira a gradación das multas “teranse en conta a repercusión social da infracción, a intencionalidade e o dano causado, no seu caso”, explica Carolina Moreno desde Metro de Sevilla.\nNo caso concreto deste suburbano, as infraccións leves supoñen una multa de até 270 euros; as graves, de 270,01 euros a 1.380 euros; e as moi graves, de 1.380,01 euros a 2.760 euros.\nConsecuencias de non pagar una multa de metro\nOs que viaxan sen billete no metro, o bus, tranvía ou proximidades e non abonan a correspondente multa non quedan impunes . En xeral, se o infractor négase a pagar esas cantidades, os inspectores poden polo en coñecemento dun órgano administrativo superior (Consorcio Territorial de Transportes ou organismo similar), que abrirá un procedemento sancionador.\nPor exemplo, en Barcelona, se non se paga a percepción mínima no prazo de 30 días, o expediente envíase á administración, que pode incoar un expediente sancionador e impor una multa de até 600 euros .\nPódenche expulsar dun bus ou metro?\nAo acceder a un transporte público convén ter en conta que sempre é posible ser expulsado se así o considera a autoridade competente. Pode ser motivo de expulsión calquera circunstancia que supoña perigo paira os viaxeiros, os traballadores ou a circulación dos trens ou autobuses.\nPor exemplo, como indican desde Metro de Madrid, nun medio de transporte público “pódese expulsar a calquera viaxeiro que repita insistentemente algunha das condutas sancionables” ou que realice calquera conduta que a autoridade competente (Policía Nacional, Garda Civil, Policía Local e seguridade interna) considere perigosa.\nmulta-gl transporte público\nAs luces do coche


Entregados os Premios da Cata Patrimonio 2022 – EnComún\n• O alcalde de Monforte José Tomé considera aos adegueiros da Ribeira Sacra, como os auténticos artífices do éxito da de denominación de orixe\nJosé Tomé, cos adegueiros premiados na Cata Patrimonio 2022. Foto GPCM.\nVolveu a celebrarse, logo do obrigado parón pola pandemia a Cata Patrimonio 2022. O Alcalde de Monforte, José Tomé Roca, foi o encargado de presidir no Centro do Viño da Ribeira Sacra o acto de entrega dos premios correspondentes á Cata Patrimonio 2022, logo de que esta cata se celebrara o pasado 26 de marzo.\nO rexedor monfortino resaltou o valor do traballo dos adegueiros da Ribeira Sacra, recoñecéndoos como “os auténticos artífices que fan que hoxe os viños desta denominación teñan o recoñecemento e o éxito que teñen”.\nO evento que xurdiu para apoiar a candidatura da Ribeira Sacra como Patrimonio da Humanidade e conta coa colaboración do Concello de Monforte, consistiu nunha cata a cegas, onde un xurado conformado por enólogos de bodegas da zona, membros da Asociación Galega de Enólogos e prensa especializada degustaron distintas elaboracións dos viños presentados.\nNa cata participaron 120 mostras de viño de máis de 50 adegueiros desta denominación de orixe, que supón máis do 90% das adegas da zona. José Tomé agradeceu ós organizadores e participantes a recuperación desta Cata Patrimonio e animounos a seguir adiante con iniciativas deste tipo. Finalmente, antes da entrega dos premios ás adegas gañadoras, o Alcalde tamén anunciou que o Concello xa está a traballar intensamente na organización dunha nova edición do Festival do Viño da Ribeira Sacra, que se celebrará en Monforte a primeira fin de semana de xullo, dentro do calendario de actividades anual que o Concello recupera tras a incidencia da pandemia.\nOs premios Gran Patrimonio serían equivalentes a unha medalla de ouro e o Patrimonios a unha medalla de prata. Os premios otorgados foron:\nBrancos Gran Patrimonio\nTear D. Nilo\nPeza do Rei Blanco\nRosados Gran Patrimonio\nTintos Gran Patrimonio\nCividade Edición Limitada\nAdega Vella Black\nTintos Barrica Gran\nTintos Barrica Patrimonio\nDon Bernardino Finca Mezquita


Marín recuperará o tren do Nadal e as carpas da Alameda e do Parque Eguren - Pontevedra Viva\nO boneco do Apalpador\nMarín recuperará o tren do Nadal e as carpas da Alameda e do Parque Eguren\nEste Nadal, Marín recuperará a ilusión, a maxia e as actividades. Así o adiantou este sábado o Goberno local, que se atopa inmerso na organización destas datas e de toda a oferta lúdica, cultural e de tradición que se programará de cara á última gran festividade do ano.\nEstá previsto que volvan colocarse dúas carpas de entretemento, unha na Alameda e outra no Parque Eguren. A primeira estará destinada sobre todo aos máis pequenos da casa, ata aproximadamente os 12 anos, mentras que a do Eguren buscará ofrecer ocio e divertimento á mocidade a partir desa idade en adiante, para que poidan ter un punto de encontro e de diversión durante as vacacións na súa vila.\nTamén volverá percorrer as rúas do centro urbano o tren navideño, que é moi utilizado pola veciñanza en xeral pero sobre todo polos centros educativos, antes de que rematen as clases.\nPor suposto, tal e como explicou a concelleira de Festas, Marián Sanmartín, "en todo momento manteremos as medidas sanitarias que estean vixentes para entón sobre aforos, uso de mascarillas... ou as cuestións que sexan pertinentes".\nNo que respecta á ornamentación da vila para crear ese ambiente festivo, volverá optarse por un formato híbrido no que destaque tanto o alumeado como distintos elementos decorativos en forma de estacións que se colocarán en distintos puntos do centro urbano.\nO alumeado, cun orzamento de licitación de 72.600 euros, atópase en proceso de presentación de ofertas, que rematará a próxima semana, para despois poder adxudicalo. No que respecta aos decorados, igual ca o ano pasado, instalaranse distintos motivos navideños, como unhas figuras dos camelos reais, unha recreación dunha vila de Nadal ou o Portal de Belén, entre outros.\nAdemais, tal e como se avanzou a pasada semana, tamén se instalará na Alameda a feira de artesanía.\nComezan os traballos de instalación do novo alumeado de Nadal en Poio\nSanxenxo planea unha tirada de fogos artificiais para a noite de fin de ano\nAs ONGs e o Concello de Marín empezarán a preparar un Nadal no que potenciarán o voluntariado\nVolverá o rei emérito a Sanxenxo?


La Diputación de Ourense organiza la Ludoteca Móvil – Astur Galicia Noticias\nA Deputación de Ourense organiza a “Ludoteca Móbil” que percorrerá a provincia nos meses de verán-\njueves, 11 agosto 2016, por Diputación Provincial de Ourense.\nOurense, 11 de agosto de 2016.- A Deputación de Ourense pon en marcha a “Ludoteca Móbil” que realizará unha xira por distintas vilas da provincia de Ourense, durante os meses de verán. A primeira parada desta iniciativa cultural tivo lugar hoxe nas instalacións do colexio Ben Cho Shey do Concello do Pereiro de Aguiar, cita á que acudiron o deputado provincial de Cooperación, Pablo Pérez; o deputado provincial de Cultura e tenente de alcalde do Concello do Pereiro de Aguiar, Manuel Doval; o asesor de Cultura da Deputación, Aurelio Gómez Villar; e o coordinador da actividade, Francisco Baladrón.\n“Trátase dunha iniciativa que a Deputación de Ourense organiza para os meses de verán, e que chegará a varios concellos da provincia, cos obxectivos de mellorar a relación entre cativos a través do xogo, aumentar a participación en actividades colectivas do público infantil, achegar as novas tecnoloxías a todos os espazos da provincia, fomentar as actividades lúdicas ao aire libre e crear unha conciencia positiva entorno aos espectáculos teatrais”, asegurou Pablo Pérez.\nEntre as actividades programadas dentro desta iniciativa atópase a obra de teatro infantil “Non teñas medo”, unha carpa interactiva con simulador de condución, karaoke, playstation, toro mecánico, talleres, inchables e festa da espuma. “O deseño da “Ludoteca Móbil” foi pensado para dar cobertura a todas as idades, a partir dos tres anos e sen límite de idade, xa que temos un toro mecánico ao que poden subir xente de todos os anos. E, tamén, as novas tecnoloxías están presentes nesta programación”, explicou Francisco Baladrón.\nPola súa parte, Manuel Doval destacou que esta iniciativa “fará que os máis pequenos teñan un día de disfrute, facendo chegar ao concello rural máis grande de Galicia, actividades que ata fai poucos anos soamente tiñan acceso os que vivían nunha gran vila ou na cidade. Por iso, a Deputación de Ourense achega a cultura en sentido amplo, a todos os núcleos, especialmente ao rural, para que todos os nenos disfruten de estas actividades que van a enriquecelos”.\n11/08/2016 administradorCultura, Educación, Galicia, General, Sociedadasturgalicia, cultura galicia, diputacion orense, diputacion ourense, educacion galicia, galicia, ludoteca, ludoteca movil, ludoteca movil ourense, noticias galicia, orense, ourense, verano 2016 galicia\nEntrada anterior Las condiciones de Albert o el voto Kinder de Ciudadanos (con sorpresa)\nEntrada siguiente Paloma López (IU) advierte que llevará a Bruselas a ENCE “si persiste en la persecución laboral”\n¡El Diario de AsturgaliciaNoticias está disponible! paper.li/Asturgalicia/1… Gracias a @Espanol_ctlan @LlambrionLeon @oscarclave 14 minutes ago


especiales 2 furelos 2016 terrademelide\nO sábado 9 de abril disputouse nas augas do río Furelos (Melide e Toques) o XI Campionato de Pesca organizado pola “Asociación de Troiteiros Río Furelos”.\nReuníronse ás 7,30 da mañá, na Churrería O Burato de Melide, os 15 participantes escollidos por sorteo entre os 117 inscritos. Alí, despois do preceptivo chocolate con churros, procedeuse ao sorteo dos tramos de río (650 metros) que ocuparía cada troiteiro, todos con cadanseu xuíz.\nNunha mañá fría, chuviosa e bretemosa e co río con augas altas e frías, cadaquén ía cavilando nas estratexias necesarias para contrarrestar coa máxima habelencia as inclemencias do tempo.\nÁs 8,30 deu comezo a competición e rematou coa concentración dos participantes para xuntárense todos na praia fluvial ás 13,30. Mentres a organización os agasallaba cuns pinchos, levouse a cabo o reconto e medición das capturas. Rematados os labores de control por parte de representantes da Asociación o resultado da competición foi o seguinte:\nEn total, pescáronse 84 troitas da medida, aumentando o número de capturas con respecto do ano pasado así como na peza de maior tamaño.\n1º- Emilio Manuel Gómez Vázquez de Melide, 10 troitas.\n2º- Carlos Lamas Rodríguez de Sobrado, 7 capturas.\n3º- Ainhoa Alonso Nuñez de Lugo, 7 troitas.\nTrofeo á peza maior: Luis Carlos Frade Prado (38,5 centímetros).\nTrofeo ao participante de maior idade: Jose Antonio González Mejuto, 5 troitas.\nTrofeo Lina Sport: Rubén Gómez Lodeiro, 6 troitas.\nNa mesma Praia Fluvial tributóuselles un recoñecemento simbólico aos gañadores, porque a entrega de premios tivo lugar despois do xantar na Pousada Chiquitín de Melide.\nAdemais dos premios aos triunfadores, tanmén houbo agasallos para todos os participantes.\nA directiva da “Asociación de Troiteiros Río Furelos”, manifesta a satisfacción polo desenvolvemento do campionato, o extraordinario comportamento dos participantes e a profesionalidade dos xuíces que controlaron todo o proceso.\nEn nome da Asociación, o seu presidente, Xavier Pazo, felicita publicamente aos gañadores e a todos os participantes e anima ás mulleres para que participen nestas actividades. Pazo agradece, máis unha vez, o esforzo de institucións, Gardería do Servizo de Conservación da Natureza, empresas e particulares que colaboraron na organización do campionato de pesca.


“Aldeas con horizonte”: Manifesto por unha moratoria a novos parques eólicos - Costa da Morte - Que pasa na costa\n“Aldeas con horizonte”: Manifesto por unha moratoria a novos parques eólicos\nSimulacion dos eolicos do parque da Salgueiras sobre o Esteiro do Anllons e o Monte Branco\nEntre as máis de 60 entidades que firman o Manifesto “Aldeas con horizonte”, atopamos ás costeiras Asociación Galega Cova Crea, Asociación Ouriol de Anllóns, Asociación Parques Eólicos Outes-Mazaricos - APEOM, Asociación Petón do Lobo, Asociación Salvemos Cabana, Plataforma na Defensa do Monte Neme e a Plataforma Non Eólicos Bustelo, Campelo e Monte Toural.\nA Rede Rural Galega por un rural Vivo segue mantendo aberta adhesión, e solicita a todas as entidades preocupadas pola nosa paisaxe que se unan en [email protected]\nTrátase dunha campaña para pedir a moratoria a novos parques eólicos en toda Galicia. Unha invasión de viraventos coa posta en marcha de case unha ducia de proxectos en Ponteceso, Santa Comba, Coristanco, Malpica, Vimianzo, Dumbría, Cabana, Mazaricos…:\nEstes días vin moito ruxe ruxe sobre os novos parques eólicos proxectados en Galicia, así que fixen un GIF amosando como podería quedar o país se saen todos adiante. En resumo, xa vos poden gustar os muíños. pic.twitter.com/shnkjP6Jwq\n— Miguel Rodríguez (@miguelrofer) November 20, 2020\nO manifesto "Aldeas con Horizonte" pide “a revisión dos xa aprobados nos que haxa conflito social e/ou ambiental e a elaboración dun novo marco normativo en materia eólica que promova no país un modelo de implantacion desta enerxía máis ordenado, sostíble, social, participativo, xusto e racional”. A idea é “alertar sobre a ameaza que está a supoñer para o rural galego a actual implantación de parques eólicos e que segue un modelo depredador e abusivo coas comunidades locais, ademais de desatender a normativa actual en materia ambiental, patrimonial e paisaxística”.\nO manifeto lembra que os 4.000 aereoxeneradores instalados nos nosos montes xeneran o 15% de toda a potencia instalada no estado (a pesar de sermos o 5,8% da superficie).\nDescargar Manifesto “Aldeas con Horizonte”\n“O parque eólico Salgueiras é ilegal que cada representante político e social asuma súas responsabilidades”.\nCarta aos eólicos: “O expolio está servido”.\nRecuperan un “botixo de media arroba” da Armada do século XVI\nA Xunta vacinará primeiro a pesca de altura e deixará a baixura para o final


Vieiros: Galiza Hoxe - Galiza tivo o menor aumento do paro nos servizos\nDatos provisionais do INE\nGaliza tivo o menor aumento do paro nos servizos\nNo mes de maio reduciuse o emprego no sector terciario un 3,4 por cento, fronte á media española do 6,7. Tamén decreceron as vendas.\nRedacción / EP - 13:00 18/07/2009\nTags: emprego INE servizos\nGaliza foi a comunidade autónoma onde menos aumentou o paro no sector servizos durante o mes de maio, co 3,4 por cento, segundo os datos provisionais publicados polo Instituto Nacional de Estatística (INE). Tamén as vendas neste sector sufriron un importante descenso.\nTodo o Estado Español rexistrou caídas interanuais das súas vendas durante o mes de maio. A media foi dun descenso do 19,3 por cento respecto ao mes de 2008, e un 6,7 por cento de descenso no emprego, segundo os mesmos datos provisionais. O INE precisou que, eliminado o efecto calendario, a facturación do sector contraeuse un 18,4 por cento no quinto mes do ano.\nDesta forma, xa son 13 os meses consecutivos nos que o sector servizos reduce as súas vendas, aínda que en abril fíxoo de forma máis acusada, ao caer un 20,1 por cento. Pola súa banda, o emprego no sector servizos acumula, co de maio, 11 meses de descensos, confirmando así os efectos negativos que está a ter a crise económica sobre este sector de actividade.


O CONCELLO DE LUGO AVANZA PARA MATERIALIZAR AS PROPOSTAS DO BNG E MELLORAR O SERVIZO DE TAXI - Sen categorizar - Comarca de Lugo - BNG - Bloque Nacionalista Galego\nBNG de Lugo Centro 18 feb. 2013 - 23:55\nbng do lugo concello mellorar servizo\nAs propostas dos nacionalistas tratáronse nunha xuntanza con técnicos municipais, representantes dos grupos políticos e representantes do colectivo de taxistas\nO colectivo de taxistas considera máis que suficiente o actual número de licencias existentes no concello de Lugo\nLugo, a 18 de febreiro de 2013. O goberno municipal do concello de Lugo convocou a todos os grupos políticos, a representantes do colectivo de taxistas e a técnicos municipais para debatir a proposta que fora presentada no Pleno Municipal do pasado mes de xaneiro. A moción presentada polo BNG, ante o pleno da corporación, recollía que o colectivo de taxistas plantexou para mellorar o servizo que prestan á cidadanía. A xuntanza, celebrada hoxe, materializa o acordo acadado no pleno de traballar sobre as propostas do colectivo para materializar, do mellor xeito posible, todas as propostas presentadas. Segundo Antón Bao o BNG mantén a proposta presentada no pleno xa que supón un mellor servizo e máis barato para os usuarios. Bao engadiu que todas estas medidas van encamiñadas a axilizar a circulación e mellorar este servizo público de transporte.\nNa xuntanza, ademais das propostas que xa foran trasladadas polo BNG ao pleno, o colectivo de taxistas presentaron outras propostas relativos á rede semafórica, bandas rugosas e colocación de sinais de fin de tarifa urbana. Ademais tratouse a posibilidade de outorgar novas licencias pero o colectivo estima que son máis que suficientes as que xa existen neste momento. Ademais os representantes do colectivo de taxistas solictaron do concello o arranxo do lousado do local que utilizan para o servizo de radio-taxi e que neste momento ten vairas goteiras.\nO BNG presentara unha moción, ao Pleno Municipal, na que se solicitaban diversos cambios no funcionamento do servizo de Taxi. Estes cambios pretenden unha mellora do servizo para os usuarios e tamén contribuir a axilizar a circulación destes vehículos, mellorando así, o tráfico na cidade e procurar un aforro económico para os usuarios. Os cambios afectan fundamentalmente á ubicación de algunhas paradas, ao transito dos taxis polo casco histórico e á optimización da circulación en diversas zonas da cidade. Antón Bao sinalou que a cidade cambiou e un servizo público, como é o taxi, tamén ten que actualizarse.\nNo relativo ás paradas solicitase o cambio de ubicación da que está situada actualmente frente á facultade de veterinaria para situala na praza de Augas Férreas e tamén a eliminación da situada en Carlos Azcárraga. Tamén se pretende o cambio da parada do barrio da ponte para situala na outra marxe do río. Existen, tamén, varias propostas, no referente á circulación destes vehículos de servizo público, polo casco histórico e polas rúas da cidade. Un dos cambios circulatorios pretendidos é que se autorice a saída dos taxis situados na parada de Comandante Manso cara a rúa de San Roque. Outra das propostas para axilizar a circulación é que se autorice o cambio de sentido para o taxis que circulan polo Av. de Ramón Ferreiro, en dirección ao centro da cidade, no cruce entre a Av. de Ramón Ferreiro e Salvador de Madariaga.\nCOSME POMBO REÚNESE CO COMITÉ DE EMPRESA DE TABLICIA


Nigrán chama á veciñanza a participar na última etapa de “Xacobeo Autismo. Un Camiño de Todos” - ValmiñorTV\nInicioGALEGONigrán chama á veciñanza a participar na última etapa de “Xacobeo Autismo. Un Camiño de Todos”\nNigrán chama á veciñanza a participar na última etapa de “Xacobeo Autismo. Un Camiño de Todos”\nO Concello de Nigrán e a Fundación Menela celebran este venres 11 de outubro a derradeira etapa do proxecto “Xacobeo Autismo. Un Camiño de Todos” no que usuarios da Fundación Menela concluirán a ruta xacobea pola costa cun acto no Auditorio Municipal. O Concello fai un chamamento á participación dos centros educativos e de toda a veciñanza en xeral para que se una a esta xornada que arranca ás 10:40 dende a Alameda de A Ramallosa para chegar sobre as 12:00 ao Auditorio Municipal, onde terá lugar un acto no que resumirán as conclusións extraídas deste “Camiño da inclusión” que arrancou o 17 de setembro na Guarda e no que tocará a orquestra Castro Navás. Nesta etapa realizarase a variante polo litoral ao ser menos dura físicamente máis accesible.\n“Queremos que participe o maior número de xente posible e de entidades para amosar que Nigrán é un municipio comprometido coa plena inclusión, queremos camiñar todos xuntos”, indica o alcalde, Juan González.\nOs participantes fan noite en albergues o día anterior a cada etapa. Na primeira xornada, o 17 de setembro, percorreron os 10,3 km que separan A Guarda de Portocelo, ao día seguinte camiñaron ata Oia e o resto de tramos dividíronse entre os días 24 e 25 de setembro (Santa María de Oia-Mougás), 1 e 2 de outubro (Baiona-A Ramallosa); e finalmente, o venres chegarán á Casa do Concello de Nigrán dende A Ramallosa. O obxectivo é que, grazas a esta experiencia, usuarios e técnicos da Fundación Menela propoñan unha sinaléctica con pictogramas e información que faga todo o Camiño pola Costa accesible dende o punto de vista cognitivo. Paralelamente, estas sete etapas son unha oportunidade para visibilizar a realidade deste colectivo e informar á sociedade sobre os recursos e servizos dos que dispón a Fundación Menela para a atención ás persoas con Trastorno do Espectro do Autismo e as súas familias, desde os primeiros anos de vida ata a idade adulta.\n“Dende o Concello de Nigrán quixemos participar no programa ‘O Teu Xacobeo’ cunha iniciativa de carácter social acorde ao noso programa municipal ‘Un Nigrán para todos’, por iso acollemos con entusiasmo o proxecto da Fundación Menela e nos sumamos a el inmediatamente, nada mellor que unir a posibilidade de que estas persoas poidan gozar do Camiño con que, ao mesmo tempo, nos indiquen como facelo realmente accesible dende o punto de vista cognitivo. Queremos que o camiño pola costa sexa, de verdade, un camiño para todos”, destaca Juan González, alcalde de Nigrán.\nBaixo estas premisas, en cada etapa do percorrido fóronse sumando diferentes entidades ou centros educativos, para que funcionase tamén como unha xornada de convivencia e, ao fin de cada unha, instalouse un punto de información sobre o Autismo e a Accesibilidade. O grupo realizou tamén visitas de interese histórico e cultural en cada núcleo do Camiño, e rematou sempre o día cunha reflexión grupal no que xunto aos monitores comentaron como se sentiron ao longo da marcha, que foi o que máis lles gustou, que lles dirían aos demais en relación ao que viron, que cousas non lles pareceron ben, etc. etc.\nLa Carpa Revitaliza aportación a compostaje a los vecinos de Gondomar\nNigrán llama a los vecinos a participar en la última etapa de “Xacobeo Autismo. Un Camiño de Todos”\nRescatados dous cans que deambulaban pola autoestrada do Val Miñor\nA Patrulla do Destacamento de Tráfico da Garda Civil do Porriño rescatou esta tarde a dous cans que deambulaban pola AG-57, a autoestrada do Val Miñor, á altura de Praia América. A dilixente actuación da […]\nA “Fantasía Circense” de Talismán gaña o concurso de comparsas de Baiona\n24/02/2019 Alberto Rodríguez\nBaiona celebrou este domingo unha dobre xornada co Desfile de Comparsas e o Enterro da Sardiña. As 23 comparsas participantes chegadas de Baiona, Nigrán, Gondomar, Vigo, Tomiño, Marín, Soutomaior, Salceda de Caselas, Redondela e Pontevedra, […]


Un día destes un garda civil, xa entrado en anos, paroume cando eu circulaba no coche e cun ton agre espetoume que a onde ía. Debeu ser excepción á conduta xeral educada dos axentes. Desagradoume someterme ao basto interrogatorio feito nun ton doutros tempos. Por iso, pareime a analizar as normas que permitían a aquel número querer saber de onde viña e a onde ía. O funcionario cumpría o mandado do real decreto 463/2020 polo que o Goberno decretou o estado de alarma, e que no artigo 7, que algúns xuíces xa aplicaron á lixeira, adopta a medida de limitar a liberdade de circulación, permitindo o Goberno só oito actividades para podermos saír. Ese real decreto fundaméntase no artigo 55 da Constitución, que permite suspender a liberdade de circulación, pero, claramente, só nos estados de excepción e de sitio. Non no estado de alarma. O Goberno chámalle limitar a permitir só esas oito razóns para saír, non di que suspende, pero a pregunta é se se pode limitar dese xeito nun estado de alarma. Pode que non.\nO artigo 19 da Constitución recolle como dereito fundamental que «os españois teñen dereito a elixir libremente a súa residencia e a circularen polo territorio nacional». Como a outros dereitos fundamentais, pódeselle pór límites, pero eses non han de deixar irrecoñecible o dereito, como reiterou o Tribunal Constitucional (e recolle Enríquez Malavé en La Ley, 20 de abril de 2020) que ten dito que as limitacións non poden ser absolutas nin obstruír o dereito fundamental e sempre haberá que interpretar esas limitacións dun xeito restritivo e no sentido máis favorable á eficacia do dereito.\nEu non digo que esa limitación acordada polo Goberno non estea xustificada por razóns de saúde e seguridade públicas, pero creo que non se pode limitar deste xeito nun estado de alarma. Nos de excepción e sitio, si, con restricións. Na lei orgánica 4/1981 ao regular o estado de alarma di que só se pode «limitar a circulación ou permanencia de persoas ou vehículos en horas e lugares determinados, ou condicionalas ao cumprimento de certos requisitos». Trátase dunha afirmación abstracta e sen regulación, que só pode establecer o poder lexislativo, non o Goberno, porque se trata dun dereito fundamental. O real decreto 463/2020 non é lei orgánica, pero nel o Goberno reduce a oito actividades un dereito fundamental como o de libre circulación. E non como unha recomendación, senón como un imperativo. Esta redución é, en realidade, unha suspensión da liberdade de circulación porque a esencia dese dereito é «a posibilidade de trasladarnos dun lugar a outro sen inxerencia nin traba algunha, sen estar supeditado a causa ou xustificación (Enríquez Malavé)». A posibilidade de circulación só para as oito razóns establecidas na declaración do estado de Alarma non permite recoñecer a liberdade de circulación como tal.\nPor outra banda, na lei orgánica 4/1981, inmediata ao golpe de Estado de 1981, concretáronse limitacións para a liberdade de circulación no estado de excepción menos estritas que as acordadas neste estado de alarma. Ademais di que en estado de alarma non se suspenderán os dereitos de reunión, manifestación e folga, que coas normas do Goberno son agora imposibles. Para poder limitar a liberdade de circulación tería que terse decretado o estado de excepción. Se cadra, as normas deste estado de alarma incorren en inconstitucionalidade porque non son lei orgánica, carecen de cobertura legal clara e supoñen desfiguración e suspensión real do dereito fundamental de libre circulación.\nArchivado en: Tribunal Constitucional Vilagarcía de Arousa Coronavirus O Grove


Actúa | Clima 21\n“SE NON FACEMOS NADA, NINGUÉN O FARÁ NO NOSO LUGAR” #climate21 #clima21\nOla! Pedímosche só tres minutos de atención!!\nEn decembro 2015, Francia acollerá a 21ª Conferencia das Nacións Unidas sobre o Cambio Climático. As liñas propostas polos diferentes organismos internacionais e estatais non só non camiñan cara a unha liña de solución climática, senón que afondan na irresponsable política desenvolvida ata o de agora, que considera o planeta unha despensa infinita da que se servir cara á consecución dun beneficio económico constante.\nPara contribuír cunha correlación de forzas favorable na acción climática ambiciosa e xusta, así como á transformación duradeira das políticas públicas relacionadas, centos de organizacións da sociedade civil coordinámonos no marco da Coalición Clima 21 onde se espera que milleiros de persoas visibilicemos a nosa repulsa á liña actual de tratamento do planeta e, polo tanto, dos dereitos, liberdades e dignidade dxs que nel habitamos.\nA oportunidade de xerar un novo marco internacional que se basee na protección do medio ambiente.\nA procura dunha economía verdadeiramente sustentábel para o planeta e todxs xs que nel habitamos.\nUn modelo agro-alimentario diferente, que non represente riscos para a saúde das persoas e o resto de especies que habitamos no planeta.\nApostar por unhas políticas que aseguren o uso responsable e xusto de recursos básicos como a auga ou a terra.\nAbandonar definitivamente as enerxías máis contaminantes e avanzar cara a un novo modelo que dea respaldo a enerxías menos contaminantes e máis limpas. Facendo desaparecer dunha vez por todas os procesos que non respecten o principio de risilencia, como por exemplo, o ‘Fracking‘ ou as Areas Bituminosas.\nPromover un novo modelo urbano, que promocione unha mobilidade sostible, (como por exemplo o uso da bicicleta ou o transporte colectivo) e unha distribución racional e sostible do espazo, entre outras cuestións.\nPolíticas públicas que melloren o medio e os dereitos de todas as especies do planeta e non só os das persoas.\nQue vai pasar?\nA loita fronte ao cambio climático e os seus impactos sobre as condicións de vida de todxs non empezará nin se acabará durante o Cumio de París. Porén, o ano 2015 representa unha verdadeira oportunidade para unirnos e afirmar que o mundo que desexamos está ao noso alcance: un mundo protexido dos estragos do cambio climático, no que a economía estea ao servizo das persoas e do planeta, dando a posibilidade a todas e todos, sexa cal sexa o seu territorio, de vivir decentemente do seu traballo, respirar un aire san nun medio ambiente preservado.\nOrganizacións e persoas dun diverso espectro ideolóxico iremos a Paris dende todos os puntos do planeta, para reclamar novas políticas e enfoques de actuación respecto ao clima, o planeta, os dereitos e a xustiza global. O 29 de novembro será a data que marcará o punto de partida dunhas mobilizacións que se iniciarán de xeito descentralizado e que, dende o 5 de decembro terán a París como marco de referencia ata a mobilización central do 12 de decembro. Durante eses días a capital francesa será o escenario de manifestacións, obradoiros, asembleas, accións directas ou de desobediencia civil que encherán cada recuncho da cidade porque “Se non facemos nada, ninguén o fará no noso lugar”.\nPara lograr mudalo todo, é necesaria a túa participación.\nE que podes facer ti?\nParticipa nas accións e manifestacións!!\n-Reenvía este mail aos teus contactos para animarlles a participar!\n-Segue a campaña nas páxina de Facebook!.\n-Publica mensaxes nas redes sociais usando a etiqueta #climat21 #COP21 #justiceclimatique #clima21 #xustizaclimática\n-Publica imaxes das mobilizacións, campañas e accións\n-Adhírete á campaña escribindo a este correo contact@coalitioncop21.org